Зигфрид Сасуун
Детето на прозореца

Превод от английски: Коста Попалексов, —

chitanka.info

Пораснеш ли, спомни си за това:

оная пролет с дъжд и синева;

стоеше на прозореца голям;

престорил се на шут, размахвах аз

камшика си, минавайки оттам.

Не ще забравя туй до сетния си час.

Дете невръстно, в мартенския ден

стоеше горе — в своя детски свят.

Аз бях от твойта радост озарен,

но всичко туй е толкова назад.

Светът от залпове е оглушен.

За твоята невинност мисля в този ад.

Защо след смутните години чак

ще оцениш най-чистите си дни?

Очите на света са в сълзи пак,

тълпят се като облаци злини.

Детето си щом видиш в пролетта —

тогава като мен ще пееш и в скръбта.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.